VF Plus-ondersoek bevind dat alle e-tolrekeninge onwettig is
Sanral se toerusting wat by die Gautengse e-tolstelsel gebruik word, voldoen nie aan wetlike vereistes en voorskrifte nie, en alle gelde wat tot nou toe ingevorder is of ingevorder gaan word, is of word op ŉ onwettige wyse gedoen, sê adv. Anton Alberts, die VF Plus se parlementêre woordvoerder oor vervoer.
Die oortreding van die wet kan ernstige gevolge vir die oortreder inhou en ŉ maksimum vonnis van tien jaar gevangenisstraf of ŉ boete, of beide, kan opgelê word. In hierdie geval blyk dat verskeie aspekte van die wet oortree is, sê adv. Alberts.
Sanral se versuim om aan die wetsvereistes te voldoen konstateer terselfdertyd ŉ oortreding van vyf artikels van die Nasionale Wet op Verbruikersbeskerming.
Die artikels is: Artikels 40 (gewetelose optrede); 41 (vals en misleidende voorstellings); 48 (ŉ verbod op die verskaffing van goedere of ŉ diens wat onregverdig en onbillik is); 49 (die weerhouding van inligting wat die verbruiker te na kom en waar die verbruiker dit nie redelikerwys kon insien nie) en; 54 (die verbruikers se reg om aan te dring op diens van ŉ hoë kwaliteit).
Adv. Alberts sê die VF Plus het vandag ŉ klag ingedien by die Verbruikerskommissie.
Hy sê die VF Plus vra die Verbruikerskommissie om ŉ beslissing te maak dat alle rekeninge onwettig verklaar word tot tyd en wyl die spesifikasies van Sanral se e-tol-toerusting die goedkeuring van die NRVS wegdra.
ŉ Bevinding moet ook gemaak word dat Sanral alle gelde wat reeds aan e-tol betaal is, aan die verbruikers terugbetaal.
Die VF Plus versoek ook die Verbruikerskommissie om ŉ bevel by die Verbruikerstribunaal hieroor te kry indien nodig,” sê adv. Alberts.
Die volledige brief aan die Verbruikerskommissie volg hieronder: